CELEX: 32011R0087
Language: lv
Date: 2011-02-02 00:00:00
Title: Komisijas Regula (ES) Nr. 87/2011 ( 2011. gada 2. februāris ), ar ko izrauga ES references laboratoriju bišu veselības jomā, nosaka minētās laboratorijas papildu pienākumus un uzdevumus un groza Eiropas Parlamenta un Padomes Regulas (EK) Nr. 882/2004 VII pielikumu

3.2.2011   
            
            
               LV
            
            
               Eiropas Savienības Oficiālais Vēstnesis
            
            
               L 29/1
            
         KOMISIJAS REGULA (ES) Nr. 87/2011
   (2011. gada 2. februāris),
   ar ko izrauga ES references laboratoriju bišu veselības jomā, nosaka minētās laboratorijas papildu pienākumus un uzdevumus un groza Eiropas Parlamenta un Padomes Regulas (EK) Nr. 882/2004 VII pielikumu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 32. panta 5. un 6. punktu,
   tā kā:
   
               (1)
            
            
               Regulā (EK) Nr. 882/2004 noteikti vispārējie uzdevumi, pienākumi un prasības ES references laboratorijām dzīvnieku barības un pārtikas aprites un dzīvnieku veselības jomā. Minētās regulas VII pielikuma II daļā norādītas ES references laboratorijas dzīvnieku veselības un dzīvu dzīvnieku jomā.
            
         
               (2)
            
            
               Pēc atlases procedūras pabeigšanas izvēlētā laboratorija Agence Nationale de Sécurité Sanitaire de l'alimentation, de l'environnement et du travail (ANSES) un tās bišu slimību pētniecības laboratorija Sophia-Antipolis, kas atrodas Francijā, no 2011. gada 1. aprīļa uz pieciem gadiem jāizraugās par ES references laboratoriju bišu veselības jomā.
            
         
               (3)
            
            
               Lai nodrošinātu lielāku saskaņotību, papildus galvenajām funkcijām un pienākumiem, kas noteikti Regulas (EK) Nr. 882/2004 32. panta 2. punktā, Savienības līmenī jāveic daži īpaši pienākumi un uzdevumi saistībā ar to slimības izraisītāju raksturojumu, kas ietekmē bišu veselību. Tāpēc šajā regulā jānosaka šie papildu īpašie ES references laboratorijas pienākumi un uzdevumi bišu veselības jomā.
            
         
               (4)
            
            
               Tāpēc attiecīgi jāgroza Regulas (EK) Nr. 882/2004 VII pielikuma II daļa.
            
         
               (5)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   
      Agence Nationale de Sécurité Sanitaire de l'alimentation, de l'environnement et du travail (ANSES) ar tās bišu slimību pētniecības laboratoriju Sophia-Antipolis, kas atrodas Francijā, no 2011. gada 1. aprīļa līdz 2016. gada 31. martam ir izraudzīta par ES references laboratoriju bišu veselības jomā.
   Daži šīs laboratorijas pienākumi un uzdevumi ir norādīti šīs regulas pielikumā.
   2. pants
   Regulas (EK) Nr. 882/2004 VII pielikuma II daļu papildina ar šādu 18. punktu:
   
      
                  “18.
               
               
                  ES references laboratorija bišu veselības jomā
                  
                              
                                 Agence Nationale de Sécurité Sanitaire de l'alimentation, de l'environnement et du travail
                              
                           
                        
                              Laboratorija Sophia-Antipolis
                              
                           
                        
                              
                                 Les Templiers
                              
                           
                        
                              
                                 105 route des Chappes
                              
                           
                        
                              
                                 BP 111
                              
                           
                        
                              
                                 06902 Sophia-Antipolis
                              
                           
                        
                              
                                 France”.
                           
                        
            
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 2. februārī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 165, 30.4.2004., 1. lpp.
   
      PIELIKUMS
      
         Daži pienākumi un uzdevumi ES references laboratorijai bišu veselības jomā
      
      Papildus galvenajām funkcijām un pienākumiem, kas ES references laboratorijām dzīvnieku veselības jomā ir noteikti saskaņā ar Regulas (EK) Nr. 882/2004 32. panta 2. punktu, ES references laboratorijai bišu veselības jomā ir šādi pienākumi un uzdevumi.
      
                  1.
               
               
                  Apspriežoties ar Komisiju, saskaņot metodes, ko dalībvalstīs vajadzības gadījumā izmanto attiecīgo bišu slimību diagnosticēšanā, jo īpaši:
                  
                              a)
                           
                           
                              nosakot tipu, uzglabājot un vajadzības gadījumā piegādājot slimības izraisītāju celmus, lai sekmētu diagnostikas pakalpojumu Savienībā;
                           
                        
                              b)
                           
                           
                              nosakot slimības izraisītāju tipus un antigēnu un genomu īpašības attiecīgā gadījumā vai kad tas nepieciešams, piemēram, epidemioloģiskiem papildpasākumiem vai diagnozes pārbaudei;
                           
                        
                              c)
                           
                           
                              piegādājot valsts references laboratorijām standarta serumus un citus standarta reaktīvus, lai standartizētu testu un reaktīvus, ko izmanto katrā dalībvalstī, ja vajadzīgas seroloģiskās pārbaudes;
                           
                        
                              d)
                           
                           
                              organizējot periodiskus salīdzināmus diagnostikas procedūru testus Savienības līmenī ar valsts references laboratorijām, lai sniegtu informāciju par Savienībā izmantotajām diagnostiskajām metodēm un veikto testu rezultātiem;
                           
                        
                              e)
                           
                           
                              atbalstot speciālās zināšanas par Tropilaelaps ērcēm un mazajām bišu stropu vabolēm (Aethina tumida) un citiem attiecīgiem slimības izraisītājiem, lai varētu veikt strauju diferenciāldiagnostiku;
                           
                        
                              f)
                           
                           
                              identificējot slimības izraisītājus, vajadzības gadījumā ciešā sadarbībā ar Pasaules Dzīvnieku veselības organizācijas (OIE) izraudzītām reģionālajām references laboratorijām;
                           
                        
                              g)
                           
                           
                              veidojot un uzturot jaunāko slimības izraisītāju un to celmu krājumu un jaunāko specifisko serumu un citu reaģentu krājumu pret bišu slimību patogēniem, ja pieejami;
                           
                        
                              h)
                           
                           
                              tām uzticot veikt uzskaiti par metodēm, ko pašlaik izmanto dažādas laboratorijas;
                           
                        
                              i)
                           
                           
                              ierosinot standartizētus testus un testēšanas procedūras standartreaģentiem iekšējās kvalitātes kontrolei;
                           
                        
                              j)
                           
                           
                              konsultējot Komisiju par īpašiem ar bišu veselību saistītiem aspektiem.
                           
                        
            
                  2.
               
               
                  ES references laboratorija veic šādas funkcijas:
                  
                              a)
                           
                           
                              aktīvi piedalās attiecīgās slimības uzliesmojumu diagnosticēšanā dalībvalstīs, pieņemot patogēnu izolātus diagnozes apstiprināšanai, raksturošanai un epizootiskai izpētei un nekavējoties paziņojot izmeklēšanu rezultātus Komisijai, dalībvalstīm un attiecīgajām valsts references laboratorijām;
                           
                        
                              b)
                           
                           
                              veicina laboratorijas diagnostikas ekspertu mācības un kvalifikācijas celšanu, lai saskaņotu diagnostikas paņēmienus visā Savienībā;
                           
                        
                              c)
                           
                           
                              organizē darbseminārus valsts references laboratorijām, kā noteikts darba programmā, kā arī dalībvalstu ekspertu un vajadzības gadījumā trešo valstu ekspertu apmācību par jaunām analītiskām metodēm;
                           
                        
                              d)
                           
                           
                              sniedz tehnisko palīdzību Komisijai un pēc tās lūguma piedalās starptautiskos forumos, jo īpaši attiecībā uz analītisko metožu un to īstenošanas standartizāciju;
                           
                        
                              e)
                           
                           
                              izstrādā uzraudzības pasākumus un pēc iespējas saskaņo pasākumus, kas paredzēti bišu veselības stāvokļa uzlabošanai Savienībā, jo īpaši:
                              
                                          i)
                                       
                                       
                                          veicot vai sadarbībā ar attiecīgajām valsts references laboratorijām veicot izvērtējuma izmēģinājumus;
                                       
                                    
                                          ii)
                                       
                                       
                                          sniedzot Komisijai zinātniskas konsultācijas un tehnisku atbalstu un vācot informāciju un ziņojumus, kas saistīti ar ES references laboratorijas darbību;
                                       
                                    
                                          iii)
                                       
                                       
                                          izveidojot un koordinējot apsekojumu par bišu saimju bojāeju Savienībā, lai noteiktu normālas sezonālas bišu mirstības pamatrādītāju;
                                       
                                    
                        
                              f)
                           
                           
                              sadarbojas ar attiecīgajām kompetentajām laboratorijām trešās valstīs, kurās dominē minētās slimības, attiecībā uz bišu slimību diagnosticēšanas metodēm;
                           
                        
                              g)
                           
                           
                              sadarbojas ar attiecīgajām reģionālajām laboratorijām, kuras OIE ir izraudzījusies attiecībā uz eksotiskām slimībām (Tropilaelaps ērcēm un mazajām bišu stropu vabolēm (Aethina tumida) un visām citām eksotiskām slimībām Savienībā);
                           
                        
                              h)
                           
                           
                              vāc un nosūta Komisijai un attiecīgajām valsts references laboratorijām informāciju par eksotiskām un endēmiskām slimībām vai kaitēkļiem, kas potenciāli varētu ietekmēt Savienību, ieskaitot bišu saimju bojāeju.
                           
                        
            
                  3.
               
               
                  ES references laboratorija veic arī šādas funkcijas:
                  
                              a)
                           
                           
                              veic eksperimentus un lauka izmēģinājumus, konsultējoties ar Komisiju, lai uzlabotu kontroli par specifiskām bišu slimībām;
                           
                        
                              b)
                           
                           
                              valsts references laboratoriju gada sanāksmē pārskata attiecīgās testēšanas prasības, kas noteiktas OIE Sauszemes dzīvnieku veselības kodeksā un Sauszemes dzīvnieku diagnosticējošo pārbaužu un vakcīnu rokasgrāmatā;
                           
                        
                              c)
                           
                           
                              palīdz Komisijai pārskatīt OIE ieteikumus Sauszemes dzīvnieku veselības kodeksam un Sauszemes dzīvnieku diagnosticējošo pārbaužu un vakcīnu rokasgrāmatai.